**Să nu deschizi prea devreme fereastră în vene**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*dedicată V. L. \*

scriind pe labirinturi cu zboruri

”pe unghia sorții îmi joc începuturile femeie culeasă

din însetările mele

cu pensetă de vânturi tu ești pulsul în care-mi ascund

îngenuncherile” imun la blestemul spațiului strigam a noapte

sub ghilotina iubirii

cu o golgotă plasture la intersecția aritmiilor învăț să te uit

a tine împătimit iremediabil nu te mai caut

din praful oaselor extrag amintirile

”era greu odată mai ușor cu o moarte dansam pentru tine iubito”

și-acum arterele mai captează ecourile

declarația ta încă recunoaște în brațe octavele

primei atingeri

miraculos am omorât timpul lăsându-i eternitatea să ne parcurgă

cândva sub falange încolțeau zboruri

desenam hărți stranii iubirii în carne tu plecai

în pelerinaje periodic să-ți amintești cine ești eu oglindă

abuream colțurile să nu sângerezi prea tare

când îneci în mine toate genunile

acum culeg

depărtările din pupila apusului

câte un ceai diluat de nostalgie transformă balansoarele

în titanicul care duce visele dincolo de poartă

oricare ar fi ea

și îmblânzește furtunile

rana zilei cangrenează sub tandrețe acvariul

nu poate cuprinde oceanul din tine

țărmul pielii tale e plin de alge soarele își coace vertebrele-n ele

rumenește misterul

zâmbetele aruncate în coșul de fructe nu vor vindeca

de bulimie viața și nici rări cavalcadele

celor patru cavaleri

ești cea mai supusă răzvrătită a mea femeie

și-mi ții riguroasă contabilitate

înălțărilor